A politikai elemző szerint aligha lesz elég Borkai Zsolt visszalépése, azzal, hogy győri polgármester marad, a körülötte kirobbant botrány rajta ragadhat a Fideszen, úgy mint korábban más pártokon a Tocsik-, Zuschlag- vagy Hagyó-ügy. László Róberttel, a Political Capital választási szakértőjét Szilágyi Károly kérdezte.

A választási szakértő szerint nem elég Borkai Zsolt visszalépése, mert a politikust a Fidesz polgármester-jelöltjeként választották meg. Felmerült ugyan, hogy visszalép/visszaléptetik a választás előtt, ám ez végül nem történt meg, a szavazólapon ott volt a neve mellett a Fidesz logója, a választók ennek tudatában szavaztak ellene és mellette.

„Azzal, hogy Orbán Viktor úgy döntött, nem lépteti vissza Borkai Zsoltot a választás előtt, azt üzente a választópolgároknak, hogy ő a mi jelöltünk és ennek tudatában lehet rá szavazni.

Azt, hogy ezt másnap egy felemás megoldással korrigálják, kiteszik a pártból, de egyébként polgármesterként működhet tovább egy fideszes többségű közgyűléssel, olyan se hal, se hús megoldás, ami sem az ellenfeleknek, sem a szimpatizánsoknak, sem az elkötelezett szavazóknak nem megfelelő” - vélte a Political Capital választási szakértője.

László Róbert szokatlannak nevezte a Fidesz választást megelőző és az azóta eltelt időszakban folyatott kommunikációját is.

„A választók nem teljesen értik, hogy mi a Fidesz álláspontja Borkaival kapcsolatban. Ha az lett volna, hogy az a magatartás, amit tanúsított, összeegyeztethetetlen a párt által képviselt értékekkel, akkor ki kellett volna hátrálniuk mögüle még a választás előtt. Nem tették és ezt utólag már nem fogják tudni távolítani maguktól” - fogalmazott a szakértő.

„Valószínűleg igen” - hangzott válasza arra a kérdésre, hogy a Borkai-ügynek lehet-e a Tocsik-, Zuschlag- vagy Hagyó-botrányokhoz hasonló hatása a Fidesz életében?

A botrány kirobbanására senki sem számított, ami azért is érdeke, mert a tavalyi parlamenti választás előtt sokan számítottak a „Simicska-atombombára”, ami elmaradt, a Borkai-ügy viszont valódi atombomba volt.

A beszélgetés további témái

Az ellenzék közép- és hosszú távú esélyei (3 perc 30 másodperctől)

Kell a Fidesznek stratégiát váltani? (6 perc 30 másodperctől)

Orbán Viktor erőpolitizálásának jövője (9 perc 30 másodperctől)

Protestszavazatokat kapott-e az ellenzék? (12 perctől)